So pak ons 2021 aan - Innibos
Innibos 2021: Aaneen en oral
Standard Bank Innibos Kunstefees sal weens die durende onsekerheid en beperkende regulasies meegebring deur die Covid-19-pandemie nie 'n vaste feesdatum vir 2021 aankondig voordat beperkings op openbare samekomste opgeskort word nie.
In 2020 is twee feesdatums aangekondig wat weens inperkingsmaatreëls gekanselleer moes word net voordat kaartjieverkope sou open.
"Gegewe die omstandighede is dit 'n realistiese besluit deur die Innibos-direksie," sê Andy Lubbe, feesdirekteur van Innibos. "Ondervinding het ons geleer dat die toekoms in 'n oogwink kan verander en daarom wil ons nie nou reeds 'n datum aankondig nie. Die bestuurspan het egter reeds 'n opwindende program beplan waarmee ons volstoom sal wegspring sodra ons weet ons kán."
Innibos beplan wel 'n aantal deurlopende projekte vir die jaar. Dit sluit in huiskonserte in die Laeveld deur bekende musikante en die uitsending daarvan op 'n plaaslike radiostasie (100.5FM Radio Laeveld), maandelikse boekbekenstellings, verskeie werkwinkels en landwye kompetisies.
Sandra Jacobs, media- en bemarkingsbestuurder, sê die uitdagings weens die voortslepende pandemie is 'n aansporing om splinternuwe geleenthede te skep. "As ons nie een groot kunstefees kan hou nie, dan bring ons die kunste in verskeie gedaantes en in kleiner weergawes na die feesgangers. Dit bly vir ons belangrik om kunstenaars te ondersteun, en om vermaak te bied in 'n tyd waarin mense opkikkering nodig het."
Inligting oor die onderskeie projekte sal binnekort bekend gemaak word.
Intussen het John-Anthony Boerma, die kurator van Innibos se Kunshandwerkkompetisie (National Craft Awards) 'n Fiësta-benoeming ontvang in die kategorie beste prestasie in visuele kunste. Die Craft Awards is verlede op Innibos Digitaal aangebied en het meer as 1 400 inskrywings landwyd ontvang vir die totale prysgeld van R165 000. Die Fiësta-wenners word om 20:00 op Saterdag, 7 Maart, op kykNET aangewys.